Απόφαση της Επιτροπής

της 11ης Ιουνίου 2003

σχετικά με την κρατική ενίσχυση την οποία έθεσε σε εφαρμογή η Ισπανία υπέρ της Volkswagen Navarra SA

[κοινοποιηθείσα υπό τον αριθμό Ε(2003) 1745]

(Το κείμενο στην ισπανική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2004/244/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα προαναφερθέντα άρθρα(1),

Εκτιμώντας τα ακόλουθα:

I. ΔΙΑΔΙΚΑΣΙΑ

(1) Με επιστολή της 2ας Φεβρουαρίου 2001, οι ισπανικές αρχές κοινοποίησαν σχέδιο χορήγησης περιφερειακής ενίσχυσης στη Volkswagen Navarra SA (στο εξής "VW Navarra"). Η Επιτροπή ζήτησε περισσότερες πληροφορίες στις 2 Απριλίου 2001. Οι ισπανικές αρχές ζήτησαν παράταση της προθεσμίας αποστολής της απάντησης στις 10 Απριλίου και στις 29 Μαΐου, ενώ υπέβαλαν τις συμπληρωματικές πληροφορίες με επιστολή της 31ης Αυγούστου 2001.

(2) Η Επιτροπή ζήτησε την πραγματοποίηση επιτόπιων επισκέψεων στις εγκαταστάσεις στο Arazuri (κοντά στην Pamplona, Navarra) και στην εναλλακτική τοποθεσία της Μπρατισλάβας. Οι ισπανικές αρχές δεν πρότειναν καμία ημερομηνία για την επίσκεψη στην Μπρατισλάβα. Με επιστολή της 5ης Νοεμβρίου ακύρωσαν την επίσκεψη στο Arazuri η οποία είχε συμφωνηθεί για τις 8 Νοεμβρίου 2001. Η Επιτροπή υπέβαλε νέες ερωτήσεις στην Ισπανία με επιστολή της 8ης Νοεμβρίου 2001, στην οποία η Ισπανία απάντησε στις 11 Νοεμβρίου 2001.

(3) Με επιστολή της 19ης Δεκεμβρίου 2001, η Επιτροπή ζήτησε εκ νέου την πραγματοποίηση επίσκεψης στη μονάδα του Arazuri και οι ισπανικές αρχές αποδέχθηκαν ως ημερομηνία την 31η Ιανουαρίου 2002, με ηλεκτρονικό ταχυδρομείο της 17ης Ιανουαρίου. Μετά την επίσκεψη εστάλη και άλλο αίτημα παροχής πληροφοριών, στις 13 Φεβρουαρίου 2002, στο οποίο η Ισπανία απάντησε στις 20 Μαρτίου.

(4) Στις 22 Μαΐου 2002, η Επιτροπή αποφάσισε να κινήσει τη διαδικασία του άρθρου 8 παράγραφος 2 της συνθήκης (απόφαση για την κίνηση επίσημης διαδικασίας έρευνας), καθόσον διατηρούσε αμφιβολίες σχετικά με το συμβιβάσιμο της ενίσχυσης με την κοινή αγορά. Η Ισπανία υπέβαλε τις παρατηρήσεις της στις 26 Ιουνίου 2002.

(5) Η απόφαση για την κίνηση της διαδικασίας δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2), στην οποία οι ενδιαφερόμενοι κλήθηκαν να υποβάλουν τις παρατηρήσεις τους σχετικά με την ενίσχυση. Η Επιτροπή δεν έλαβε παρατηρήσεις σχετικά.

(6) Στις 11 Οκτωβρίου 2002, πραγματοποιήθηκε επίσκεψη στη μονάδα της Μπρατισλάβας. Στη συνέχεια, στις 22 Οκτωβρίου, η Επιτροπή απέστειλε στην Ισπανία νέο αίτημα παροχής πληροφοριών. Στις 13 Δεκεμβρίου, οι ισπανικές αρχές ζήτησαν παράταση της προθεσμίας αποστολής της απάντησης και υπέβαλαν συμπληρωματικές πληροφορίες με επιστολή της 20ής Δεκεμβρίου 2002. Στις 13 Μαρτίου 2003, η Επιτροπή ζήτησε περισσότερες πληροφορίες, τις οποίες η Ισπανία της διαβίβασε με επιστολή της 31ης Μαρτίου.

II. ΛΕΠΤΟΜΕΡHΣ ΠΕΡΙΓΡΑΦH ΤΗΣ ΕΝIΣΧΥΣΗΣ

(7) Η VW Navarra είναι ισπανική θυγατρική του γερμανικού ομίλου αυτοκινήτων Volkswagen AG (στο εξής, "όμιλος VW"). Το κοινοποιηθέν σχέδιο αναφέρεται στην παραγωγή του μοντέλου VW Polo τελευταίας γενιάς, ο κωδικός του οποίου είναι "VW 24X". Το σχέδιο ξεκίνησε το Μάιο του 2000 και θα ολοκληρωθεί το Δεκέμβριο του 2004. Οι επενδύσεις περιλαμβάνουν μία νέα πρέσα για την κατασκευή των πλευρών, των οροφών και των πτερών του νέου αυτοκινήτου, μία δεύτερη γραμμή παραγωγής του σκελετού, μία νέα μονάδα βαφής και μία δεύτερη γραμμή συναρμολόγησης.

(8) Σύμφωνα με το κοινοποιηθέν σχέδιο, η παραγωγή του νέου μοντέλου θα ανέρχεται σε 1800 αυτοκίνητα ημερησίως, εκ των οποίων τα 1000 θα πρέπει να συναρμολογούνται αρχικά στο Arazuri (Navarra) και τα 300 σε εργοστάσιο της Volkswagen στην Μπρατισλάβα (Σλοβακία). Τα υπόλοιπα 500, για τα οποία έπρεπε να κατασκευαστούν νέες γραμμές, αποτελούν, σύμφωνα με την Ισπανία, το κινητό σχέδιο, για το οποίο εξετάστηκαν οι εναλλακτικές τοποθεσίες του Arazuri και της Μπρατισλάβας. Από μελέτη που πραγματοποίησε η VW το Φεβρουάριο του 2000 προέκυψε ότι η Μπρατισλάβα ήταν πιο ελκυστική τοποθεσία από το Arazuri. Σύμφωνα με την κοινοποίηση, η VW αποφάσισε υπέρ του Arazuri για την παραγωγή αυτών των 500 αυτοκινήτων ημερησίως έχοντας υπόψη τη δυνατότητα λήψης κρατικής ενίσχυσης για μερική αντιστάθμιση του υψηλότερου κόστους. Η επιλογή του Arazuri για την εκτέλεση του σχεδίου θα επιτρέψει στην ισπανική μονάδα να διατηρήσει μετά την αλλαγή του μοντέλου τη σταθερή παραγωγική της ικανότητα των 1500 αυτοκινήτων ημερησίως.

(9) Η κατασκευή στο Arazuri του νέου Polo στην πρώτη νέα γραμμή παραγωγής (μη κινητό τμήμα του σχεδίου) 750 αυτοκινήτων την ημέρα ξεκίνησε τον Ιούλιο του 2001. Η παραγωγή του υφιστάμενου Polo πραγματοποιείτο στην παλαιά γραμμή που υπήρχε μέχρι το Σεπτέμβριο του 2001, οπότε η γραμμή διαλύθηκε για να δημιουργηθεί χώρος για την κατασκευή της νέας γραμμής δυναμικότητας 750 αυτοκινήτων ημερησίως (περιλαμβανομένων των 500 αυτοκινήτων του κινητού σχεδίου)· η παραγωγή άρχισε στα τέλη του 2001.

Νομική βάση - ύψος της επένδυσης και της ενίσχυσης

(10) Η κοινοποιηθείσα ενίσχυση χορηγείται σύμφωνα με εγκεκριμένα καθεστώτα τα οποία προβλέπονται στο Decreto Foral 361/2000: "Νέο καθεστώς επενδυτικών ενισχύσεων και ενισχύσεων στην απασχόληση", της 20ής Νοεμβρίου 2000(3).

(11) Σύμφωνα με την κοινοποίηση, η συνολική επένδυση για το κινητό σχέδιο στο Arazuri θα ανέλθει σε 368500000 ευρώ σε ονομαστική αξία, ήτοι 335300000 ευρώ σε τρέχουσα αξία (έτος αναφοράς 2001, προεξοφλητικό επιτόκιο 6,33 %).

(12) Η προβλεπόμενη ενίσχυση ανέρχεται σε ονομαστική αξία σε ακαθάριστο ισοδύναμο επιχορήγησης ύψους 72200000 ευρώ, με πραγματική αξία 61850000 ευρώ. Η ένταση της ενίσχυσης θα ανέλθει στο 18,45 % του ΑΙΕ. Η Arazuri είναι εγκατεστημένη σε περιοχή που καλύπτεται από το άρθρο 87 παράγραφος 3 στοιχείο γ), με περιφερειακό ανώτατο όριο καθαρού ισοδύναμου επιχορήγησης της τάξης του 20 % κατά την περίοδο 2000/06.

(13) Δεν έχει χορηγηθεί καμία άλλη κοινοτική ενίσχυση για τη χρηματοδότηση του σχεδίου.

III. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ

(14) Στην απόφασή της τής 22ας Μαΐου 2002 για την κίνηση της διαδικασίας(4), η Επιτροπή διατύπωσε αμφιβολίες σχετικά με την αναγκαιότητα και την αναλογικότητα της προτεινόμενης ενίσχυσης. Για να διασκεδαστούν οι αμφιβολίες αυτές, η Επιτροπή ζήτησε συμπληρωματικές διευκρινίσεις και έγγραφα και εξέτασε το ενδεχόμενο επίσκεψης του εργοστασίου της Μπρατισλάβας.

(15) Όσον αφορά την αναγκαιότητα της ενίσχυσης, η Επιτροπή αμφισβήτησε το γεγονός ότι η Μπρατισλάβα μπορούσε να αποτελέσει βιώσιμη εναλλακτική λύση στο Arazuri όσον αφορά το σχέδιο. Πρώτον, η Επιτροπή έκρινε ότι οι διαβιβασθείσες πληροφορίες δεν αποδείκνυαν ότι η Μπρατισλάβα είχε πράγματι θεωρηθεί εναλλακτική τοποθεσία για τα 500 αυτοκίνητα ημερησίως του κινητού μέρους του σχεδίου. Δεύτερον, η Επιτροπή αμφισβήτησε ότι τα 500 αυτά αυτοκίνητα μπορούσαν να εκχωρηθούν στην Μπρατισλάβα λίγο πριν από το Νοέμβριο του 2000 (όταν ο όμιλος VW επέλεξε επίσημα το Arazuri για την εκτέλεση του σχεδίου), εφόσον η Μπρατισλάβα είχε ήδη επιλεγεί από τη VW, το Σεπτέμβριο του 1999, για την εκτέλεση άλλου σχεδίου (παραγωγή του μοντέλου παντός εδάφους "Tuareg").

(16) Όσον αφορά την αναλογικότητα της ενίσχυσης, η Επιτροπή εξέφρασε αμφιβολίες σχετικά με το κατά πόσον: α) είχε θεωρηθεί κινητή η επένδυση σε "εξοπλισμό για προμηθευτές" β) θα μπορούσε να ληφθεί υπόψη για τον καθορισμό της βάσης των "επιλέξιμων δαπανών" και για τον υπολογισμό του περιφερειακού μειονεκτήματος το συνολικό ποσό ύψους [...](5) ευρώ της επένδυσης στην εγκατάσταση προεπεξεργασίας του Arazuri, την οποία η Ισπανία θεωρεί κινητή, και γ) αιτιολογήθηκαν σωστά στην ανάλυση κόστους/ωφέλειας οι δαπάνες των απολύσεων στο Arazuri.

(17) Τέλος, η Επιτροπή επικαλέστηκε την αναγκαιότητα να επαληθευτούν τα κοινοποιηθέντα αριθμητικά στοιχεία όσον αφορά την παραγωγική ικανότητα, ώστε να αποτιμηθεί ο αντίκτυπος του σχεδίου στα προβλήματα παραγωγικής ικανότητας που αντιμετωπίζει η αυτοκινητοβιομηχανία.

IV. ΠΑΡΑΤΗΡΗΣΕΙΣ ΤΗΣ ΙΣΠΑΝΙΑΣ

(18) Στις 26 Ιουνίου 2002, οι ισπανικές αρχές απέστειλαν τις παρατηρήσεις τους σχετικά με την κίνηση της διαδικασίας. Περισσότερες πληροφορίες και έγγραφα διαβιβάστηκαν στην Επιτροπή κατά την επίσκεψη στο εργοστάσιο της Μπρατισλάβας, στις 11 Οκτωβρίου 2002, καθώς και με επιστολή της 13ης Δεκεμβρίου 2002. Η Επιτροπή έλαβε υπόψη τις παρατηρήσεις και τις πληροφορίες.

(19) Όσον αφορά τη βιωσιμότητα της Μπρατισλάβας ως εναλλακτικής μονάδας, οι ισπανικές αρχές παρουσίασαν αποδεικτικά στοιχεία που περιγράφουν αναλυτικά τα διάφορα στάδια της διαδικασίας απόφασης που οδήγησαν στην επιλογή του Arazuri για την εκτέλεση του σχεδίου.

(20) Όσον αφορά το χρονοδιάγραμμα της απόφασης εγκατάστασης του σχεδίου στο Arazuri, οι ισπανικές αρχές επιβεβαίωσαν ότι το σχέδιο κατασκευής 500 Polo ημερησίως στην Μπρατισλάβα, στο πλαίσιο του κινητού μέρους του σχεδίου, δεν ήταν ασύμβατο με το σχέδιο κατασκευής του μοντέλου παντός εδάφους-SUV Tuareg στην ίδια εγκατάσταση. Σύμφωνα με την Ισπανία, η αύξηση της παραγωγής του Polo στην Μπρατισλάβα θα μπορούσε να υλοποιηθεί με την κατασκευή των γραμμών παραγωγής του Tuareg σε γήπεδο προσκείμενο σε εκείνο το οποίο καταλαμβάνει σήμερα το υφιστάμενο εργοστάσιο.

(21) Η Ισπανία υποστηρίζει ότι παρά το γεγονός ότι, στα τέλη του 2000, το γήπεδο δεν αποτελούσε ιδιοκτησία της Volkswagen, θα μπορούσε να έχει αγοραστεί εύκολα δεδομένου ότι προοριζόταν για βιομηχανική χρήση και η Volkswagen θα μπορούσε να έχει επικαλεστεί το σλοβακικό νόμο 175/99 σχετικά με μεγάλα επενδυτικά σχέδια, ο οποίος προβλέπει ταχείες και αποτελεσματικές διαδικασίες για την αγορά γηπέδων που προορίζονται για σημαντικά βιομηχανικά σχέδια.

(22) Η Ισπανία διαβίβασε πληροφορίες που καταδεικνύουν ότι τα σχέδια Tuareg και Polo θα μπορούσαν να υλοποιηθούν ταυτόχρονα, και ότι το μοντέλο Tuareg θα μπορούσε να έχει ολοκληρωθεί εντός του προγραμματισμένου χρονοδιαγράμματος (Ιούλιος 2002) με αποδεκτές πρόσθετες δαπάνες. Η Ισπανία υπολόγισε ότι η πραγματοποίηση του σχεδίου Tuareg εκτός του σημερινού γηπέδου του εργοστασίου θα είχε οδηγήσει σε συμπληρωματικές δαπάνες ύψους [...] εκατ. ευρώ, κυρίως για την αγορά του γηπέδου και τη βασική υποδομή. Οι λοιπές δαπάνες (κτήρια, μηχανικός εξοπλισμός) ήταν ανεξάρτητες από την τοποθεσία της Μπρατισλάβας. Η Ισπανία δεν συμπεριέλαβε ωστόσο τις πρόσθετες αυτές δαπάνες στην ανάλυση κόστους/ωφέλειας δεδομένου ότι δεν αναφέρονται άμεσα στην απόφαση σχετικά με την τοποθεσία των 500 Polo ημερησίως του κινητού σχεδίου.

(23) Οι ισπανικές αρχές υπέβαλαν επίσης συμπληρωματικές πληροφορίες σχετικά με τις αμφιβολίες που διατύπωσε η Επιτροπή κατά την κίνηση της διαδικασίας όσον αφορά την αναλογικότητα της ενίσχυσης.

(24) Πρώτον, οι ισπανικές αρχές εξήγησαν ότι στην ανάλυση κόστους/ωφέλειας δεν θεωρήθηκε κινητή καμία επένδυση σχετική με "εξοπλισμό για προμηθευτές".

(25) Δεύτερον, όσον αφορά τις επενδύσεις σε νέες εγκαταστάσεις προεπεξεργασίας στη μονάδα βαφής του Arazuri, οι ισπανικές αρχές υποστήριξαν ότι ο όμιλος VW ουδέποτε εξέτασε το ενδεχόμενο κατασκευής εγκατάστασης προεπεξεργασίας για 1000 αυτοκίνητα ημερησίως και συνεπώς δεν ήταν δυνατό να διαβιβάσει αριθμητικά στοιχεία για την επένδυση αυτή. Ο όμιλος VW έπρεπε να επιλέξει μεταξύ των δύο ακόλουθων εναλλακτικών λύσεων: α) να προσαρμόσει την υφιστάμενη γραμμή για 1000 αυτοκίνητα ημερησίως (κόστος: [...] ευρώ) και να κατασκευάσει μία νέα συμπληρωματική γραμμή για 500 αυτοκίνητα ημερησίως (κόστος: [...] ευρώ), πράγμα που θα οδηγούσε σε δύο διαφορετικές διαδικασίες προεπεξεργασίας και β) να κατασκευάσει μία νέα γραμμή προεπεξεργασίας για 1500 αυτοκίνητα ημερησίως (κόστος: [...] ευρώ) με μόνο μία διαδικασία προεπεξεργασίας.

(26) Ο όμιλος VW επέλεξε την τελευταία επιλογή διότι επιτρέπει την εκτέλεση μιας μόνο διαδικασίας με τη χρησιμοποίηση ενιαίας τεχνολογίας και τυποποιημένης ποιότητας και διότι απαιτεί λιγότερους πόρους συντήρησης. Τα πλεονεκτήματα αυτά αντισταθμίζουν μακροπρόθεσμα το υψηλότερο επενδυτικό κόστος.

(27) Οι ισπανικές αρχές συνάγουν το συμπέρασμα ότι η κινητή επένδυση που πρέπει να υπολογιστεί στην ανάλυση κόστους/ωφέλειας ανέρχεται σε [...] ευρώ ([...] για τη νέα γραμμή προεπεξεργασίας 1500 αυτοκινήτων ημερησίως μείον [...] για τη μετατροπή της υφιστάμενης γραμμής 1000 αυτοκινήτων ημερησίως που θα ήταν απαραίτητες σε περίπτωση που το σχέδιο πραγματοποιείτο στην Μπρατισλάβα). Οι ισπανικές αρχές βεβαιώνουν ότι τούτο συμπίπτει με τη μέθοδο που εφαρμόζεται κατά την ανάλυση κόστους/ωφέλειας, η οποία συνίσταται στον υπολογισμό της επένδυσης που απαιτείται για την κατασκευή 1000 και έπειτα 1500 αυτοκινήτων και στον υπολογισμό της διαφοράς ως το κινητό μέρος της επένδυσης.

(28) Δεύτερον, οι ισπανικές αρχές προβαίνουν σε λεπτομερή ανάλυση του κόστους απόλυσης των [...] εργαζομένων που θα είχαν χάσει τη δουλειά τους σε περίπτωση που είχε επιλεγεί η εναλλακτική τοποθεσία. Το συνολικό ποσό των [...] ευρώ υπολογίστηκε σύμφωνα με το άρθρο 51 του καταστατικού των δικαιωμάτων των εργαζομένων, το οποίο ορίζει ότι η αποζημίωση σε περίπτωση ομαδικής απόλυσης ανέρχεται σε 20 ημερολογιακές ημέρες ανά έτος εργασίας. Το κόστος των απολύσεων υπολογίστηκε λαμβάνοντας ως βάση τους εργαζόμενους με τη μικρότερη αρχαιότητα στην επιχείρηση, οι οποίοι είχαν προσληφθεί το 1998. Η ισπανική κυβέρνηση ανέφερε επίσης ότι η VW Navarra δεν έχει σχέδιο απολύσεων, παρά μόνο σχέδιο εκούσιας πρόωρης συνταξιοδότησης το οποίο δεν μπορεί να θεωρηθεί ότι αντανακλά τη συνήθη πρακτική όσον αφορά τις αθρόες απολύσεις εργαζομένων.

(29) Τέλος, οι ισπανικές αρχές επιβεβαίωσαν ότι, σύμφωνα με τον τελευταίο ετήσιο προγραμματισμό (ο οποίος πραγματοποιήθηκε το 2002 για την περίοδο 2003-2007) δεν προβλέπεται μέχρι το 2004 καμία αύξηση της παραγωγικής ικανότητας του ομίλου VW στην Ευρώπη.

V. ΕΚΤΙΜΗΣΗ ΤΗΣ ΕΝΙΣΧΥΣΗΣ

(30) Το μέτρο που κοινοποίησε η Ισπανία υπέρ της VW Navarra συνιστά κρατική ενίσχυση κατά την έννοια του άρθρου 87 παράγραφος 1 της συνθήκης, καθόσον η χρηματοδότηση γίνεται με κρατική επιβάρυνση ή μέσω κρατικών πόρων. Εξάλλου, δεδομένου ότι η ενίσχυση συνιστά σημαντικό ποσοστό της χρηματοδότησης του σχεδίου, θα μπορούσε να νοθεύσει τον ανταγωνισμό στην Κοινότητα παρέχοντας στη VW Navarra πλεονέκτημα έναντι ανταγωνιστών που δεν λαμβάνουν ενίσχυση. Τέλος, έντονες είναι οι εμπορικές συναλλαγές στην αγορά αυτοκινήτων μεταξύ των κρατών μελών.

(31) Στο άρθρο 87 παράγραφος 2 της συνθήκης απαριθμούνται διάφορα είδη ενισχύσεων συμβατών με τη συνθήκη. Αν ληφθεί υπόψη η φύση και ο σκοπός της ενίσχυσης, καθώς και η γεωγραφική θέση της επιχείρησης, δεν είναι εφαρμοστέα τα στοιχεία α), β) και γ). Το άρθρο 87 παράγραφος 3 καθορίζει άλλα είδη ενισχύσεων που μπορούν να θεωρηθούν συμβατά με την κοινή αγορά. Η Επιτροπή σημειώνει ότι τόπος εγκατάστασης του σχεδίου είναι το Arazuri, στην περιφέρεια της Navarra, η οποία θεωρείται επιλέξιμη για ενίσχυση σύμφωνα με το άρθρο 87 παράγραφος 3 στοιχείο γ), με ανώτατο όριο περιφερειακής ενίσχυσης ίσο με το 20 % του καθαρού ισοδύναμου επιχορήγησης.

(32) Η εξεταζόμενη ενίσχυση απευθύνεται στη VW Navarra, η οποία κατασκευάζει και συναρμολογεί αυτοκίνητα οχήματα. Η επιχείρηση αποτελεί επομένως τμήμα της αυτοκινητοβιομηχανίας σύμφωνα με το κοινοτικό πλαίσιο για τις κρατικές ενισχύσεις προς την αυτοκινητοβιομηχανία(6) (στο εξής, "το κοινοτικό πλαίσιο").

(33) Το πλαίσιο ορίζει ότι κάθε ενίσχυση την οποία σχεδιάζουν να χορηγήσουν οι δημόσιες αρχές σε ένα μεμονωμένο σχέδιο στο πλαίσιο εγκεκριμένων καθεστώτων ενισχύσεων για μία επιχείρηση του τομέα της αυτοκινητοβιομηχανίας πρέπει, σύμφωνα με το άρθρο 88 της Συνθήκης, να κοινοποιείται πριν χορηγηθεί εφόσον υπερβαίνει τουλάχιστον το ένα από τα δύο κατώφλια: 1. το συνολικό κόστος του σχεδίου ισούται με 50 εκατ. ευρώ, 2. το συνολικό ακαθάριστο ποσό της ενίσχυσης για το σχέδιο, είτε πρόκειται για κρατική ενίσχυση είτε για ενίσχυση προερχόμενη από κοινοτικά όργανα, ισούται με 5 εκατ. ευρώ.

(34) Τόσο το συνολικό κόστος της ενίσχυσης όσο και το ποσό της ενίσχυσης υπερβαίνουν τα όρια κοινοποίησης. Επομένως οι ισπανικές αρχές κοινοποιώντας τόσο την ενίσχυση κατάρτισης όσο και την περιφερειακή ενίσχυση οι οποίες προγραμματίζεται να χορηγηθούν στη VW Navarra τήρησαν τις διατάξεις του άρθρου 88 παράγραφος 3 της συνθήκης.

(35) Σύμφωνα με το κοινοτικό πλαίσιο για την αυτοκινητοβιομηχανία, η Επιτροπή μεριμνά ώστε η χορηγούμενη ενίσχυση να είναι απαραίτητη για την πραγματοποίηση του σχεδίου και ανάλογη με τη σοβαρότητα των προβλημάτων τα οποία καλείται να επιλύσει. Για να εγκρίνει η Επιτροπή μία κρατική ενίσχυση στον τομέα της αυτοκινητοβιομηχανίας πρέπει να πληρούνται αμφότερες οι συνθήκες, ήτοι αναγκαιότητα και αναλογικότητα.

(36) Σύμφωνα με το σημείο 3.2. στοιχείο α) του κοινοτικού πλαισίου, για να αποδείξει την αναγκαιότητα της περιφερειακής ενίσχυσης, ο αποδέκτης πρέπει να αποδείξει σαφώς ότι διαθέτει μία οικονομικά βιώσιμη εναλλακτική λύση για την εγκατάσταση του σχεδίου του. Εάν δεν υπήρχε άλλος βιομηχανικός χώρος του ομίλου, καινούργιος ή ήδη υφιστάμενος, που θα μπορούσε να υποδεχθεί την επίμαχη επένδυση, η επιχείρηση θα ήταν υποχρεωμένη να φέρει εις πέρας το έργο στη μόνη διαθέσιμη εγκατάσταση, ακόμη και χωρίς ενίσχυση. Επομένως δεν μπορεί να εγκριθεί περιφερειακή ενίσχυση για ένα σχέδιο που δεν είναι κινητό από γεωγραφική άποψη.

(37) Με τη συνδρομή εξωτερικού εμπειρογνώμονα στον τομέα της αυτοκινητοβιομηχανίας, η Επιτροπή προέβη σε αξιολόγηση των εγγράφων και των στοιχείων που προσκόμισε η Ισπανία για να αποφανθεί εάν το σχέδιο είναι κινητό.

(38) Όσον αφορά το ερώτημα εάν η Μπρατισλάβα αποτελούσε βιώσιμη εναλλακτική λύση για το σχέδιο, η Επιτροπή δηλώνει ικανοποιημένη με τα στοιχεία που προσκόμισαν οι ισπανικές αρχές. Τα προσκομισθέντα στοιχεία καταδεικνύουν ότι ο όμιλος VW έθεσε το 1998 αρχικό στόχο την παραγωγή [...] αυτοκινήτων ημερησίως για το νέο μοντέλο Polo, τα οποία έπρεπε να κατασκευάζονται στα εργοστάσια του Arazuri, της Μπρατισλάβας και του Martorell (Ισπανία). Στη συνέχεια εγκαταλείφθηκαν τα σχέδια για το Martorell και τον Ιούνιο του 1999, οι αρχικές προβλέψεις μειώθηκαν σε [...] οχήματα ημερησίως, εκ των οποίων [...] στο Arazuri και τα υπόλοιπα στην Μπρατισλάβα. Ταυτόχρονα ο όμιλος VW ξεκίνησε επαφές με την κυβέρνηση της Ναβάρας σχετικά με το ενδεχόμενο χορήγησης κρατικής ενίσχυσης για την εξασφάλιση της επένδυσης στο Arazuri. Στο στάδιο αυτό, ο όμιλος VW μελέτησε την τεχνική βιωσιμότητα και την επένδυση που απαιτείτο στο πλαίσιο των διαφόρων υποθέσεων για αμφότερες τις τοποθεσίες. Τελικά, το Νοέμβριο του 2000, ο όμιλος VW υιοθέτησε την επίσημη απόφαση κατασκευής 1500 αυτοκινήτων ημερησίως στο Arazuri και 300 στην Μπρατισλάβα, αφού έλαβε εγγυήσεις από την κυβέρνηση της Ναβάρας για το ενδεχόμενο χορήγησης ενίσχυσης για το σχέδιο.

(39) Όσον αφορά το ενδεχόμενο πραγματοποίησης του σχεδίου Polo στην Μπρατισλάβα, ταυτόχρονα με το σχέδιο Tuareg, το οποίο ήδη προβλεπόταν στις σλοβακικές εγκαταστάσεις, τα αποδεικτικά στοιχεία που προσκόμισαν οι ισπανικές αρχές, καθώς και η επιτόπια επίσκεψη στο εργοστάσιο, καταδεικνύουν ότι υπήρχε πράγματι τέτοια δυνατότητα δεδομένου ότι υπήρχε επαρκές γήπεδο διαθέσιμο και προσκείμενο στις υπάρχουσες εγκαταστάσεις για επέκταση του σχεδίου Tuareg και κανένα ιδιαίτερο τεχνικό εμπόδιο δεν θα παρεμπόδιζε την εφαρμογή του.

(40) Η Επιτροπή εκτιμά ωστόσο ότι πρέπει να ληφθούν υπόψη οι πρόσθετες δαπάνες που συνδέονται με την εφαρμογή του σχεδίου Tuareg εκτός της τρέχουσας περιμέτρου της μονάδας, το ύψος των οποίων η Ισπανία εκτιμά σε [...] ευρώ, ως πρόσθετη δαπάνη στην εναλλακτική λύση κατασκευής 500 Polo ημερησίως στην Μπρατισλάβα στο πλαίσιο του κινητού σχεδίου· οι δαπάνες αυτές θα είχαν προκύψει ως άμεση επίπτωση της απόφασης να μην εκτελεστεί το σχέδιο στο Arazuri, πράγμα που δεν έγινε χάρη στην τελική απόφαση εγκατάστασης του σχεδίου στο Arazuri.

(41) Βάσει των ανωτέρω στοιχείων, η Επιτροπή συμπεραίνει ότι η Μπρατισλάβα υπήρξε πράγματι βιώσιμη εναλλακτική λύση στο Arazuri για το εν λόγω σχέδιο.

(42) Στον τομέα της αυτοκινητοβιομηχανίας δεν εγκρίνονται περιφερειακές ενισχύσεις που αποσκοπούν στον εκσυγχρονισμό και τον εξορθολογισμό, οι οποίες αφορούν εν γένει μη κινητά σχέδια. Θα μπορούσε ωστόσο να εγκριθούν για τη χορήγηση περιφερειακής ενίσχυσης η επέκταση ή ο μετασχηματισμός που συνεπάγονται ριζική αλλαγή των παραγωγικών δομών της υφιστάμενης εγκατάστασης.

(43) Κατά την επιτόπια επίσκεψη στη μονάδα του Arazuri, η Επιτροπή με τη συνδρομή εξωτερικού εμπειρογνώμονα του τομέα της αυτοκινητοβιομηχανίας, διαπίστωσε ότι το επίμαχο επενδυτικό σχέδιο αφορά το μετασχηματισμό υφιστάμενης εγκατάστασης, με την ευκαιρία της πλήρους ανανέωσης ενός μοντέλου. Η πρέσα και η μονάδα βαφής είναι εντελώς καινούργιες, ενώ το επίπεδο των αλλαγών στις γραμμές αμαξώματος και συναρμολόγησης, καθώς και η προσθήκη μιας δεύτερης γραμμής παραγωγής αμαξωμάτων και μιας δεύτερης γραμμής συναρμολόγησης φανερώνουν ότι το σχέδιο συνίσταται στη ριζική μετατροπή υφιστάμενης εγκατάστασης. Η Επιτροπή εκτιμά ότι μπορεί να θεωρηθεί ότι πρόκειται για σχέδιο μετασχηματισμού.

(44) Βάσει των ανωτέρω εκτιμήσεων, η Επιτροπή συνάγει το συμπέρασμα ότι το σχέδιο εμφανίζει κινητό χαρακτήρα και επομένως μπορεί να θεωρηθεί επιλέξιμο για χορήγηση περιφερειακής ενίσχυσης, καθόσον η ενίσχυση είναι αναγκαία για την προσέλκυση επενδύσεων στην ενισχυόμενη περιοχή.

(45) Σύμφωνα με το σημείο 3.2. στοιχείο β) του πλαισίου, η Επιτροπή θα εξετάσει εάν είναι επιλέξιμες οι προβλεπόμενες δαπάνες για τα κινητά στοιχεία του σχεδίου. Συνεπώς, οι μη κινητές πλευρές του σχεδίου δεν μπορούν να λάβουν ενίσχυση. Όσον αφορά το σημείο αυτό, η Επιτροπή σημειώνει, πρώτον, ότι καμία επένδυση σχετικά με εξοπλισμό για προμηθευτές δεν έχει κριθεί επιλέξιμη για την Ισπανία. Δεύτερον, η Επιτροπή επισημαίνει ότι στις παρατηρήσεις της κατά την κίνηση της διαδικασίας η Ισπανία υποστήριξε ότι το ποσό των [...] ευρώ(7) το οποίο επενδύθηκε στη μονάδα προεπεξεργασίας του εργαστηρίου βαφής του Arazuri πρέπει να θεωρηθεί κινητή επένδυση και μέρος των επιλέξιμων δαπανών. Η Επιτροπή δεν μπορεί ωστόσο να συμφωνήσει με την εκτίμηση των επιλέξιμων δαπανών την οποία προτείνει η Ισπανία.

(46) Η Επιτροπή εκτιμά ότι όσον αφορά την εγκατάσταση προεπεξεργασίας, οι ισπανικές αρχές δεν προέβησαν σε ορθή σύγκριση των επενδυτικών ποσών που απαιτούνται για την κατασκευή 1000 αυτοκινήτων ημερησίως (βάσει του κινητού σχεδίου στην Μπρατισλάβα) και 1500 αυτοκινήτων ημερησίως (βάσει του κινητού σχεδίου στο Arazuri). Στην πρώτη περίπτωση, οι υπολογιζόμενες επενδύσεις είναι εκείνες που απαιτούνται για την προσαρμογή παλαιάς εγκατάστασης για την κατασκευή 1000 αυτοκινήτων (στο πλαίσιο μη κινητού σχεδίου) ημερησίως, ενώ στη δεύτερη περίπτωση πρόκειται για επενδύσεις σε εντελώς καινούργια εγκατάσταση για την κατασκευή 1000 αυτοκινήτων ημερησίως (στο πλαίσιο του μη κινητού μέρους του σχεδίου), καθώς και για τα 500 αυτοκίνητα ημερησίως (στο πλαίσιο του κινητού μέρους του σχεδίου). Λαμβάνοντας τη διαφορά μεταξύ των δύο υπολογισμών διογκώνονται οι δαπάνες της επένδυσης για τα 500 αυτοκίνητα (του κινητού μέρους του σχεδίου) ημερησίως, στα οποία αποδίδονται και δαπάνες που αντιστοιχούν στα 1000 αυτοκίνητα ημερησίως (του μη κινητού μέρους του σχεδίου).

(47) Για να έχει νόημα η σύγκριση, οι ισπανικές αρχές θα έπρεπε να είχαν υπολογίσει το κόστος μιας εντελώς καινούργιας εγκατάστασης προεπεξεργασίας για 1000 αυτοκίνητα ημερησίως, το κόστος μιας εντελώς καινούργιας εγκατάστασης προεπεξεργασίας για 1500 αυτοκίνητα ημερησίως και τη μεταξύ τους διαφορά.

(48) Οι ισπανικές αρχές δεν προσκόμισαν, ωστόσο, πληροφορίες σχετικά με την επένδυση που απαιτείται για μία εντελώς καινούργια εγκατάσταση προεπεξεργασίας για την κατασκευή 1000 αυτοκινήτων ημερησίως, υποστηρίζοντας ότι ο όμιλος VW ουδέποτε εξέτασε παρόμοιο ενδεχόμενο. Η Επιτροπή διαπιστώνει ότι, ακόμη και αν ο όμιλος VW δεν εξέτασε αυτή τη δυνατότητα, γεγονός παραμένει ότι οι ισπανικές αρχές υπολόγισαν ως κινητές κάποιες δαπάνες οι οποίες στην πραγματικότητα πρέπει να αποδοθούν σε μη κινητές πλευρές του σχεδίου. Με την κατασκευή μιας νέας εγκατάστασης προεπεξεργασίας στο Arazuri, η VW Navarra θα έχει το όφελος μιας εγκατάστασης τελευταίας τεχνολογίας, που θα εξασφαλίζει υψηλότερα επίπεδα ποιότητας, θα μειώνει τα έξοδα συντήρησης και θα έχει μεγαλύτερη παραγωγική διάρκεια σε σχέση με την προσαρμογή της παλαιάς εγκατάστασης. Τα θετικά αυτά αποτελέσματα θα ωφελήσουν ολόκληρη την παραγωγή του νέου μοντέλου και όχι μόνο το κινητό μέρος της παραγωγής.

(49) Για τους λόγους αυτούς, η Επιτροπή συμπεραίνει ότι επιλέξιμες δαπάνες μπορούν να θεωρηθούν μόνον οι επενδύσεις που ανήκουν πραγματικά στο κινητό μέρος του σχεδίου για την παραγωγή 500 αυτοκινήτων ημερησίως. Πρέπει λοιπόν να καθοριστεί σε ποιο ποσοστό η επένδυση των [...] ευρώ που πραγματοποιήθηκε στην εγκατάσταση προεπεξεργασίας αντιστοιχεί στα 500 αυτοκίνητα ημερησίως που ανήκουν στο κινητό μέρος του σχεδίου. Το ποσοστό αυτό θα θεωρηθεί μέρος των επιλέξιμων δαπανών.

(50) Στις παρατηρήσεις τους κατά την κίνηση της διαδικασίας, οι ισπανικές αρχές υποστηρίζουν ότι το κόστος μιας νέας πρόσθετης γραμμής για 500 αυτοκίνητα ημερησίως ανέρχεται σε [...] ευρώ. Η Επιτροπή εκτιμά ωστόσο ότι στο ποσό αυτό υπερεκτιμάται η πραγματική δαπάνη της κινητής επένδυσης διότι υπονοείται ότι το κόστος της εγκατάστασης προεπεξεργασίας για τα 1000 αυτοκίνητα ημερησίως του μη κινητού μέρους του σχεδίου ανήλθαν σε [...] ευρώ, ήτοι 31 % του κόστους του 66 % των παραγόμενων αυτοκινήτων. Τούτο ισοδυναμεί με καταλογισμό όλων των πάγιων δαπανών της νέας εγκατάστασης προεπεξεργασίας του Arazuri στο κινητό μέρος της επένδυσης.

(51) Η Επιτροπή, με τη συνδρομή του εμπειρογνώμονα στον τομέα της αυτοκινητοβιομηχανίας, εκτιμά ότι, δεδομένου ότι η νέα εγκατάσταση προεπεξεργασίας θα έχει όφελος και από το κινητό και από το μη κινητό τμήμα της παραγωγής, οι επενδυτικές δαπάνες θα πρέπει να κατανεμηθούν αναλογικά ανάμεσα στα δύο μέρη. Κατά συνέπεια, η Επιτροπή εκτιμά ότι το ένα τρίτο των επενδυτικών δαπανών της εγκατάστασης προεπεξεργασίας στο Arazuri (ήτοι [...] ευρώ σε ονομαστική αξία) μπορούν να θεωρηθούν κινητές. Τούτο αντιστοιχεί σε [...] ευρώ σε τρέχουσα αξία, εφόσον η συγκεκριμένη επένδυση πραγματοποιηθεί βάσει του ίδιου χρονοδιαγράμματος όπως και το υπόλοιπο πρόγραμμα.

(52) Η Επιτροπή συμπεραίνει επομένως ότι οι επιλέξιμες δαπάνες για το σχέδιο ανέρχονται συνολικά σε 299335000 ευρώ σε τρέχουσα αξία.

(53) Σύμφωνα με το σημείο 3.2. στοιχείο γ) του κοινοτικού πλαισίου για τις κρατικές ενισχύσεις προς την αυτοκινητοβιομηχανία, η Επιτροπή θα μεριμνήσει ώστε η προγραμματιζόμενη ενίσχυση να είναι ανάλογη με τα περιφερειακά προβλήματα τα οποία καλείται να επιλύσει. Προς τούτο χρησιμοποιείται μία ανάλυση κόστους/ωφέλειας.

(54) Στην ανάλυση κόστους/ωφέλειας συγκρίνονται, όσον αφορά τα κινητά στοιχεία, η επένδυση και το κόστος λειτουργίας το οποίο θα έπρεπε να αναλάβει ένας επενδυτής για να φέρει εις πέρας το σχέδιο στην εξεταζόμενη περιοχή με τις δαπάνες που θα αναλάμβανε για πανομοιότυπο σχέδιο σε άλλη τοποθεσία. Η σύγκριση επιτρέπει να προσδιοριστούν τα συγκεκριμένα μειονεκτήματα της ενισχυόμενης περιοχής. Η Επιτροπή εγκρίνει την περιφερειακή ενίσχυση εντός του ορίου των περιφερειακών μειονεκτημάτων που απορρέουν από την επένδυση στην εγκατάσταση που χρησιμοποιείται ως βάση σύγκρισης.

(55) Στην ανάλυση κόστους/ωφέλειας υπολογίζονται τα λειτουργικά μειονεκτήματα του Arazuri σε σύγκριση με την Μπρατισλάβα επί μία τριετία, καθόσον το εξεταζόμενο σχέδιο είναι σχέδιο επέκτασης και δεν αφορά εντελώς νέα μονάδα. Η υποβληθείσα ανάλυση κόστους/ωφέλειας καλύπτει την περίοδο 2002/04, δηλαδή τρία χρόνια από την έναρξη της παραγωγής, σύμφωνα με το σημείο 3.3. του παραρτήματος Ι του κοινοτικού πλαισίου.

(56) Η υποβληθείσα από τις ισπανικές αρχές ανάλυση κόστους/ωφέλειας εμφανίζει καθαρό μειονέκτημα ύψους 61020000 ευρώ για το Arazuri σε σύγκριση με την Μπρατισλάβα, με προκύπτουσα "ένταση περιφερειακού μειονεκτήματος" της τάξης του 18,2 %.

(57) Η Επιτροπή, με τη συνδρομή του εμπειρογνώμονα στον τομέα της αυτοκινητοβιομηχανίας, προέβη σε αξιολόγηση της κοινοποιηθείσας ανάλυσης κόστους/ωφέλειας ώστε να αποφανθεί μέχρι ποιο σημείο είναι η προτεινόμενη περιφερειακή ενίσχυση ανάλογη με τα περιφερειακά προβλήματα τα οποία καλείται να επιλύσει. Έχοντας υπόψη τις συμπληρωματικές πληροφορίες που ελήφθησαν από την Ισπανία μετά την κίνηση της διαδικασίας, η ανάλυση κόστους/ωφέλειας τροποποιήθηκε ως προς ορισμένα στοιχεία που περιγράφονται παρακάτω.

(58) Πρώτον, η Επιτροπή πρόσθεσε ως επιπλέον κόστος στην περίπτωση της Μπρατισλάβας [...] ευρώ που θα απαιτούντο για την ολοκλήρωση του σχεδίου Tuareg εκτός της τρέχουσας περιμέτρου της εγκατάστασης. Η Επιτροπή εκτιμά ότι οι δαπάνες αυτές αφορούν άμεσα την απόφαση για την εγκατάσταση του κινητού μέρους του σχεδίου παραγωγής 500 Polo ημερησίως. Οι δαπάνες αυτές δεν πραγματοποιήθηκαν διότι το σχέδιο Polo υλοποιήθηκε στο Arazuri και όχι στην Μπρατισλάβα. Κατά συνέπεια, ο όμιλος VW πρέπει να τις έχει θεωρήσει άμεσο πλεονέκτημα λόγω της πραγματοποίησης του σχεδίου στην Ισπανία.

(59) Δεύτερον, η Επιτροπή εξαίρεσε από τη σύγκριση στην ανάλυση κόστους/ωφέλειας τις δαπάνες που δεν υπάγονται στις κινητές πτυχές της εγκατάστασης προεπεξεργασίας (είτε τις δαπάνες που καταλογίζονται στο μη κινητό μέρος των 1000 αυτοκινήτων ημερησίως). Όπως διεξοδικά προαναφέρθηκε, τούτο οδήγησε σε μείωση των δαπανών για την εγκατάσταση προεπεξεργασίας από [...] σε [...] ευρώ σε ονομαστική αξία. Εφόσον η συγκεκριμένη επένδυση πραγματοποιηθεί ταυτόχρονα με το υπόλοιπο σχέδιο, αυτό θα αντιστοιχεί σε μείωση των επενδυτικών δαπανών στο Arazuri κατά [...] ευρώ σε τρέχουσα αξία, και σε μείωση κατά [...] ευρώ, επίσης σε τρέχουσα αξία, όσον αφορά το μειονέκτημα του Arazuri σε σχέση με τη Μπρατισλάβα(8).

(60) Τρίτον, όσον αφορά το κόστος των απολύσεων, η Επιτροπή αξιολόγησε τις συμπληρωματικές πληροφορίες που της διαβίβασαν οι ισπανικές αρχές μετά την κίνηση της διαδικασίας. Στις νέες πληροφορίες περιγράφονται αναλυτικά οι κανόνες που ισχύουν στην Ισπανία για τις μαζικές απολύσεις για οικονομικούς, τεχνικούς, οργανωτικούς ή παραγωγικούς λόγους, καθώς και τα στοιχεία σχετικά με την αρχαιότητα των εργαζομένων που θα είχαν θιγεί εάν το σχέδιο πραγματοποιούνταν στην Μπρατισλάβα. Βάσει των στοιχείων αυτών, η Επιτροπή κρίνει αποδεκτό τον προϋπολογισμό για τις δαπάνες απολύσεων ύψους [...] ευρώ.

(61) Οι τροποποιήσεις που επήλθαν στην ανάλυση κόστους/ωφέλειας παράγουν αποτελέσματα διαφορετικά από εκείνα που κοινοποίησε η Ισπανία. Στην τροποποιηθείσα ανάλυση κόστους/ωφέλειας εμφανίζεται καθαρό μειονέκτημα δαπανών για το Arazuri ύψους 16235000 ευρώ σε αξίες του 2001 (σε σύγκριση με το αρχικά κοινοποιηθέν ποσό των 61020000 ευρώ). Ο προκύπτων συντελεστής περιφερειακού μειονεκτήματος του σχεδίου ανέρχεται σε 5,42 % (σε σύγκριση με τον αρχικά κοινοποιηθέντα 18,20 %).

(62) Τέλος, σύμφωνα με το σημείο 3.2. στοιχείο δ) του κοινοτικού πλαισίου για τις κρατικές ενισχύσεις προς την αυτοκινητοβιομηχανία, η Επιτροπή εξέτασε το ζήτημα της "προσαρμογής", δηλαδή της αύξησης της επιτρεπόμενης έντασης ενίσχυσης η οποία συνιστά επιπλέον κίνητρο για τον επενδυτή για να επενδύσει στην επίμαχη περιοχή. Τα υποβληθέντα έγγραφα δείχνουν ότι η παραγωγική ικανότητα της VW στην Ευρώπη υπήρξε σχεδόν σταθερή κατά την περίοδο 2000/04, με μείωση από 4257300 σε 4247700 οχήματα ετησίως. Σύμφωνα με το κοινοτικό πλαίσιο, ο "συντελεστής περιφερειακού μειονεκτήματος" που προκύπτει από την ανάλυση κόστους/ωφέλειας αυξάνεται κατά 1 εκατοστιαία μονάδα ["μέτρια" επίπτωση επί του ανταγωνισμού για ένα επενδυτικό σχέδιο περιοχής του άρθρου 87 παράγραφος 3 στοιχείο γ)], πράγμα που οδηγεί σε τελικό συντελεστή 6,42 %.

(63) Η Επιτροπή παρατηρεί ωστόσο ότι μία μικρή αύξηση της ευρωπαϊκής παραγωγικής ικανότητας του ομίλου VW στο τέλος του σχεδίου, σε σχέση με τα προβλεπόμενα επίπεδα, θα οδηγούσε σε σοβαρή επίπτωση επί του ανταγωνισμού(9). Στην περίπτωση αυτή ο "συντελεστής περιφερειακού μειονεκτήματος" που προκύπτει από την ανάλυση κόστους/ωφέλειας θα μειωνόταν κατά 2 ποσοστιαίες μονάδες, πράγμα που θα οδηγούσε σε τελικό συντελεστή 5,42 %. Λόγω ενδεχόμενης νόθευσης του ανταγωνισμού που θα προέκυπτε από αύξηση της παραγωγικής ικανότητας, η Επιτροπή κρίνει αναγκαίο να παρακολουθούν οι ισπανικές αρχές την εξέλιξη της κατάστασης της παραγωγικής ικανότητας του ομίλου VW. Το κοινοτικό πλαίσιο ορίζει ότι η Επιτροπή δύναται να απαιτήσει εκ των υστέρων παρακολούθηση και αξιολόγηση της χορηγηθείσας ενίσχυσης όπου ο όγκος των ζητούμενων στοιχείων ποικίλλει ανάλογα με την περίπτωση και το ενδεχόμενο νόθευσης του ανταγωνισμού. Κατά συνέπεια, η Επιτροπή ζητεί από τις ισπανικές αρχές να υποβάλουν, μέχρι τον Απρίλιο του 2005, έκθεση σχετικά με τα αποτελέσματα της παρακολούθησης της παραγωγικής ικανότητας του ομίλου VW στην Ευρώπη το Δεκέμβριο του 2004.

VI. ΣΥΜΠΕΡΑΣΜΑ

(64) Η Επιτροπή καταλήγει στο συμπέρασμα ότι η περιφερειακή ενίσχυση την οποία σχεδιάζει να εφαρμόσει η Ισπανία υπέρ της VW Navarra για το εξεταζόμενο σχέδιο συμβιβάζεται με την κοινή αγορά εφόσον δεν υπερβαίνει ένταση ενίσχυσης ίση με 6,42 % των επιλέξιμων δαπανών. Η Επιτροπή διαπιστώνει ότι οι επιλέξιμες δαπάνες για το σχέδιο ανέρχονται σε 299335000 ευρώ σε αξίες του 2001 (προεξοφλητικό επιτόκιο 6,33 %). Κατά συνέπεια η Επιτροπή εκτιμά ότι η περιφερειακή ενίσχυση την οποία προτίθεται να χορηγήσει η Ισπανία στην VW Navarra για το εξεταζόμενο σχέδιο συμβιβάζεται με την κοινή αγορά εφόσον δεν υπερβαίνει ποσό ύψους 19228000 ευρώ ΑΙΕ (με αξίες του 2001, προεξοφλητικό επιτόκιο 6,33 %).

(65) Καμία πρόσθετη κρατική ενίσχυση για τα εξεταζόμενα επενδυτικά σχέδια δεν συμβιβάζεται με την κοινή αγορά.

(66) Παρά το γεγονός ότι η Επιτροπή δεν έχει αμφιβολίες σχετικά με την αξιοπιστία των υποβληθεισών εκτιμήσεων, ζητεί από τις ισπανικές αρχές να υποβάλουν, μέχρι τον Απρίλιο του 2005, έκθεση στην οποία θα αναφέρεται η ευρωπαϊκή παραγωγική ικανότητα του ομίλου VW το Δεκέμβριο του 2004. Σε περίπτωση που η ικανότητα αποκλίνει από τα κοινοποιηθέντα στοιχεία, η Επιτροπή διατηρεί το δικαίωμα να μειώσει το ποσό της συμβατής ενίσχυσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η περιφερειακή επενδυτική ενίσχυση την οποία σχεδιάζει να εφαρμόσει η Ισπανία υπέρ της Volkswagen Navarra SA, ύψους 19228000 ευρώ ΑΙΕ σε τρέχουσα αξία, με έτος αναφοράς το 2001 και επιτόκιο 6,33 %, για το σχέδιο παραγωγής του νέου μοντέλου Polo της VW στο Arazuri, συμβιβάζεται με την κοινή αγορά κατά την έννοια του άρθρου 87 της συνθήκης. Το ποσό αυτό αντιστοιχεί σε ένταση ενίσχυσης ίση με 6,42 % της επιλέξιμης επένδυσης ύψους 299335000 ευρώ σε τρέχουσα αξία.

Άρθρο 2

Κάθε άλλη κρατική ενίσχυση, πέραν του ποσού που αναφέρεται στο άρθρο 1, την οποία προτίθεται να χορηγήσει η Ισπανία στη Volkswagen Navarra SA σχετικά με το εξεταζόμενο σχέδιο κρίνεται ασυμβίβαστη με την κοινή αγορά.

Άρθρο 3

Η Ισπανία ενημερώνει την Επιτροπή εντός δύο μηνών από την ημερομηνία κοινοποίησης της παρούσας απόφασης, για τα μέτρα που έλαβε για την εφαρμογή της.

Η Ισπανία υποβάλλει επίσης μέχρι τον Απρίλιο του 2005 έκθεση στην οποία αναφέρεται η ευρωπαϊκή παραγωγική ικανότητα του ομίλου VW το Δεκέμβριο του 2004.

Άρθρο 4

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 11 Ιουνίου 2003.

Για την Επιτροπή

Mario Monti

Μέλος της Επιτροπής

(1) ΕΕ C 161 της 5.7.2002, σ. 9.

(2) Βλέπε υποσημείωση 1.

(3) Το σχέδιο του καθεστώτος εγκρίθηκε από την Επιτροπή στις 3 Μαΐου 2000, υπόθεση N 141/2000, (ΕΕ C 284 της 7.10.2000, σ. 4).

(4) Βλέπε υποσημείωση 1.

(5) Εμπιστευτικά στοιχεία.

(6) ΕΕ C 279 της 15.9.1997, σ. 1.

(7) Δηλαδή [...] ευρώ για τη νέα γραμμή προεπεξεργασίας για 1500 αυτοκίνητα ημερησίως μείων [...] για την προσαρμογή της υφιστάμενης γραμμής για 1000 αυτοκίνητα ημερησίως. Βλέπε αιτιολογική σκέψη 27.

(8) Το αριθμητικό αυτό στοιχείο προκύπτει λαμβάνοντας την τρέχουσα αξία της διαφοράς μεταξύ των επιλέξιμων δαπανών που προτάθηκαν από την Ισπανία ([...] ευρώ) και των επιλέξιμων δαπανών που υπολογίστηκαν από την Επιτροπή ([...] ευρώ).

(9) Σύμφωνα με το σημείο 3.2. δ) του κοινοτικού πλαισίου, ο αντίκτυπος επί του ανταγωνισμού είναι μεγάλος όταν ο λόγος του δυναμικού του ομίλου μετά την επένδυση προς το δυναμικό του ομίλου προ της επένδυσης είναι ανώτερος ή ίσος με 1.01. Στην προκειμένη περίπτωση, ο αντίκτυπος επί του ανταγωνισμού θα ήταν μεγάλος εάν το δυναμικό της VW στο τέλος του σχεδίου ήταν ανώτερο ή ίσο με 4299873 οχήματα ετησίως.